Kun poliisia ammutaan Suomessa, poliisi ampuu takaisin – Norjassa poliisi ajaa ampujan yli autolla

Suomalaisen ja norjalaisen poliisin yhteisessä voimankäyttöharjoituksessa poliisitaktiikoiden yhteensovittaminen voi olla vaikeaa: Kun suomalainen poliisi lähestyy pysäytettyä autoa, hänellä on virka-ase vyössään. Norjalaisella poliisilla virka-ase on lähtökohtaisesti lukitussa lokerossa autossa. Poliisiammattikorkeakoulussa Tampereen Hervannassa on parhaillaan käynnissä yhteispohjoismainen poliisin voimankäyttökurssi. Keskiviikon näytösharjoituksessa suomalaisilla, ruotsalaisilla ja norjalaisilla oli kaikilla aseet vyöllä, kun ajoneuvon pysäytystilanteessa kuljettaja yhtäkkiä avasikin tulen. Video: Pohjoismaiset poliisit ”tulitaistelussa” Käynnissä on historian ensimmäinen Pohjoismaiden poliisioppilaitosten yhteiskurssi Nordcop Use of Force . Kurssille osallistuu poliiseja ja opettajia Suomesta, Ruotsista, Norjasta ja Islannista. Tanskakin on mukana yhteistyössä, mutta tällä kertaa tanskalaisia ei kurssille osallistu. - Poliisiammattikorkeakoulussa on aiemminkin ollut vaihto-opiskelijoita muista Pohjoismaista, ja he ovat osallistuneet ruotsinkielisen koulutuksen voimankäytön opintojaksolle. Nyt järjestettävä kurssi on ensimmäinen, joka on rakennettu alusta alkaen Pohjoismaiden yhteiseksi sen sijaan, että vaihto-opiskelijat vain osallistuisivat meidän koulutukseemme, sanoo ylikonstaapeli Marko Mäkelä Poliisiammattikorkeakoulusta. Norjassa poliisi törmäisi ampujaan autolla Suomessa syntynyt norjalainen poliisiopiskelija Henri kertoo, että Norjassa ajoneuvon pysäytystilanteessa toinen poliiseista jäisi sisään autoon. Jos kuljettaja vetäisi esiin aseen, autossa oleva poliisi voisi tarvittaessa vaikka törmätä uhkaajaan autolla. Ruotsissa toiminta olisi Suomen taktiikan kaltaista, sillä myös Ruotsissa poliisilla on aina ase vyöllä. Norjassa poliisi voi ottaa aseen lukitusta lokerosta esimerkiksi silloin, kun esimies näin päättää ja tilanteen oletetaan vaativan sitä. Osa poliiseista voi myös tietyissä erityistehtävissä olla koko ajan aseistettuja. Ylikonstaapeli Mäkelän mukaan Pohjoismailla on opittavaa toisistaan. Esimerkiksi Ruotsissa ja Norjassa on alettu opettaa Suomen mallin mukaista taktista ensiapua, jossa haavoittunut itse tai hänen työparinsa antaa ensiapua heti tapahtumapaikalla. Ruotsissa omaksuttiin Suomen mallin mukaisesti myös käytäntö, että poliisilla on kentällä koko ajan virka-ase ladattuna ja viritettynä eli niin sanotusti patruuna koko ajan piipussa. Jatkossa kurssi järjestetään kahdesti vuodessa. Tavoitteena on kehittää sitä niin, että se voidaan järjestää samanlaisena myös muissa Pohjoismaissa. Juttuun on julkaisun jälkeen lisätty selvennykseksi tietoa siitä, millaisissa tilanteissa ja miten poliisi voi Norjassa aseistautua.